Monessa Kela-kyytien ongelmia kohdanneessa maakunnassa kysymyksesi on noussut kuljettajien määrä.

Taksien laitteistot ja niiden kallis uusiminen on ollut monelle taksiyrittäjälle kynnyskysymys. Välitysyhtiön tarjoama leasing-sopimus ei miellytä kaikkia taksiautoilijoita. KAROLIINA PAAVILAINEN/ALMA TALENT

Joukoittain taksiautoilijoita monissa maakunnissa on jättänyt ajosopimuksia solmimatta niiden kannattamattomien ehtojen vuoksi.

Esimerkiksi Satakunnassa ja Pohjois-Savossa tilausvälitysyhtiöitä vastaan noustiin voimakkaasti. Joihinkin kuntiin ei ennen heinäkuun alkua saatu yhtäkään Kela-taksikuljettajaa.

Joukoittain taksiautoilijoita monissa maakunnissa on jättänyt ajosopimuksia solmimatta niiden kannattamattomien ehtojen vuoksi.

Iltalehti listasi taksinkuljettajien kertomusten perusteella syitä, jotka ovat saaneet heidät karttamaan alueellisen välitysyhtiönsä tarjoamaa sopimusta.

Sanktiot kovia

Jotkin välitysyhtiöt sakottavat kuljettajiaan tuntuvasti, jos Kela-ajoja jää suorittamatta. Yksittäisen kyydin ajamatta jättämisestä voi napsahtaa esimerkiksi 200-300 euron sakko, myöhästymisestä 100 euroa. Sopimussakko voi olla jopa 10 000 euroa, jos matkojen laiminlyönti on ollut toistuvaa.

Porilainen taksinkuljettaja on sitä mieltä, että näin välitysyhtiö siirtää kaiken vastuun autoilijalle.

- Jos kuljettaja vapautuu edellisestä ajosta vaikkapa 15.45 ja hänelle välitetään Kela-kyyti sairaalaan, jossa pitäisi olla 16.00, kyytiä ei voi jättää välistä, vaikka ei ehdi ajoissa.

Laitevuokrat

Moni välitysyhtiö on edellyttänyt kuljettajiltaan uusia välityslaitteita autoihinsa - eikä mitä tahansa laitteita, vaan tietynmerkkisiä, joita ei voi ostaa omaksi vaan pitää vuokrata leasing-sopimuksella.

Esimerkiksi Pohjois-Karjalan, Pohjois-Savon, Etelä-Savon, Keski-Suomen ja Lapin Kela-kyytejä välittävä Pro Keskus on edellyttänyt kuljettajiensa vuokraavan Semel Oy:n valmistaman laitteen. Semel omistaa Pro Keskuksesta kolmasosan. Myös Lounais-Suomen Taxidata vaatii autoihin Semelit.

- Kelalla ei varmaan ole ollut hajua, että laitteiden vaihtoruljanssi rakennetaan. On varmasti ollut välitysyhtiöiden tiedossa, että ei ole millään tavalla mahdollista saada autoihin laitteita heinäkuun alkuun mennessä, porilainen taksiautoilija kommentoi.

Lounais-Suomen Taxidatan toimitusjohtaja Tapani Ekuri kertoi huhtikuussa Ammattiautot.fi:lle, että taksiyrittäjiltä ei vaadita uudistukseen suurta rahallista panosta.

- Myös Semelin vanhat järjestelmät taipuvat alan uudistuksiin, mikä helpottaa muutosprosessia. Haluamme kuitenkin suorittaa prosessin mahdollisimman suoraviivaisesti.

Pohjoissavolainen taksiyrittäjä kertoo, että hänelle tarjotussa sopimuksessa laitevuokra olisi 250 euroa kuukaudessa.

- Tämä on monelle yrittäjälle aika iso kynnys, kun ennen laitteet on voinut ostaa omaksi. Henkilökohtaisesti on nyppinyt.

Pienempi kate

Joissain maakunnissa autoilijoille tarjotussa sopimuksessa matkan lähtöhinnoista ja taksoista muodostuva korvaus kuljettajalle on alentunut reilusti siitä, millä hinnoilla ajettiin vielä kesäkuussa.

- Menee yksinkertaisesti tappion puolelle: ei sillä elä, kommentoi vantaalainen taksinkuljettaja

Uudellamaalla toimiva taksiyrittäjä selittää, että Kela-kyydeistä saatava korvaus on jotakuinkin 32 prosenttia pienempi kuin mitä tavallisista taksikyydeistä voi tienata. Ensinnäkin välityskeskukselle menee 7 prosentin provisio. Sen lisäksi uutuutena on tullut 25 prosentin hinnanalennus Kelan hyväksi.

- Tämän jälkeen minulle ainakaan ei jää senttiäkään käteen, varsinkin kun kuljettajalle täytyy maksaa palkkio.

Takseja koskeva uusi laki tuli voimaan 1.7.2018.